b'\n_START_ARTICLE_\nGlobal Prosperity Group\n_START_PARAGRAPH_\nGlobal Prosperity Group (GPG) var et amerikansk pyramidespill som ble stiftet av Keith E. Anderson og David Struckman. Selskapet hadde suksess p\xc3\xa5 slutten av 90-tallet og er et av de mest omfattende pyramidespill gjennom historien. Selskapet ble ogs\xc3\xa5 kalt Institute of Global Prosperity Group, forkortet IGP._NEWLINE_I prinsipp gikk GPG ut p\xc3\xa5 \xc3\xa5 selge videre det samme medlemskapet man selv hadde kj\xc3\xb8pt og derved tjene penger p\xc3\xa5 provisjon av salget. Markedsf\xc3\xb8ringen var i hovedsak basert p\xc3\xa5 telefonsalg der medlemmene leste opp ferdigskrevne tekster for \xc3\xa5 selge inn medlemskap. Et grunnleggende trekk ved GPG var at medlemmene ble instruert i hvordan inntekter kunne unndras beskatning. Metodene var ulovlige, og mange av medlemmene ble straffeforfulgt for skatteunndragelse._NEWLINE_GPG tiltrakk seg raskt myndighetenes interesse, og en rekke delstater utstedte p\xc3\xa5legg om \xc3\xa5 stanse all virksomhet. I tillegg til \xc3\xa5 drive sin forretning som et pyramidespill var GPG heller ikke sertifisert for \xc3\xa5 tilby investeringer. Etter hvert som myndighetene sirklet inn den ulovlige virksomheten gjorde selskapets ledelse en rekke tiltak for \xc3\xa5 slippe unna. Seminarene ble gjennomf\xc3\xb8rt utenlands og selskapet skiftet ogs\xc3\xa5 navn til Institute of Global Prosperity. Pyramiden kollapset endelig i 2002, men den gjenoppstod som nye varianter av konseptet under navn som Investors Alliance, Financial Legacy Alliance med flere. Det var ogs\xc3\xa5 utbrytere som i 2001 grunnla pyramideselskapet Liberty League International, men her var skatteunndragelser byttet ut med kurs i personlig utvikling._NEWLINE_Da Anderson skj\xc3\xb8nte at myndighetene i USA \xc3\xb8nsket \xc3\xa5 arrestere ham, flyktet han til Costa Rica. Han ble imidlertid p\xc3\xa5grepet her i februar 2002 og utlevert til USA senere samme \xc3\xa5r og d\xc3\xb8mt til 20 \xc3\xa5rs fengsel og en bot p\xc3\xa5 63 millioner dollar for \xc3\xa5 oppfordre til ulovlig skatteunndragelse. Wayne Anderson og Richard Marks fikk begge 15 \xc3\xa5rs fengsel, mens Karolyn Grosnickle ble id\xc3\xb8mt 8 \xc3\xa5r._NEWLINE_David Struckman s\xc3\xb8kte tilflukt i Panama, men ble i 2006 ogs\xc3\xa5 utlevert til USA. I 2008 ble han d\xc3\xb8mt til 70 m\xc3\xa5neders fengsel, og Daniel Andersen og Lorenzo Lamantia fikk samtidig ogs\xc3\xa5 fengselsstraffer. Det fremkom da at GPG i perioden 1996 til 2002 klarte \xc3\xa5 omsette for 45 millioner dollar.'